钦定古今图书集成/明伦汇编/官常典/第735卷 > 王袆
## 钦定古今图书集成/明伦汇编/官常典/第735卷 > 王袆

按《明外史》本传：“袆字子充，义乌人。幼敏慧，长师黄溍，
学古文，遂以文章名世。尝游元都，陈时务七八千言，
宰相格不以闻，危素、张起岩辈先后论荐之，不报，乃
南归，益著书，名日盛。太祖取婺州，召见，用为中书分
省掾史。征江西，袆献颂，太祖喜曰：‘江南有二儒，卿与
宋濂耳。学问之博，卿不如濂；才思之雄，濂不如卿’。赐”
而遣之。太祖创礼贤馆，李文忠荐袆及许元、王天锡，
召寘馆中。旋授江南儒学提举司校理。父忧归。服阕，
除侍礼郎兼引进使，寻掌起居注。已，命同知南康府
事，赐金带宠之。居官有惠政。太祖将即大位，召还议
礼。坐事忤旨，出为漳州府通判。洪武元年八月上疏
言：“祈天永命之要，在忠厚以存心，宽大以为政。法天
道，顺人心，雷霆霜雪，可暂不可常。浙西既平，科敛当
减。”太祖嘉纳之，然不能尽从也。明年修《元史》，命袆与
濂为总裁。书成，擢翰林待制、同知制诰，兼国史院编
修官。奉诏预教大本堂。每召对，必赐坐，久则赐食。坐
失朝，降编修。出使吐蕃，未至，召还。五年正月，太祖既
平蜀，议招谕云南。会北平送云南使者苏成至，乃元
梁王把匝剌瓦尔密遣往漠北者，即命袆赍诏偕往，
至则谕王以祸福。王未决，而元嗣君遣使脱脱征饷，
胁王以危言，必欲杀袆，王匿袆民间。脱脱诮让王，王
不得已，出袆见之。脱脱欲屈，袆袆叱曰：“天既讫汝元
命，我朝实代之。汝爝火馀烬，敢与日月争明耶？且我
与汝皆使也，岂为汝屈？”脱脱益詈王或曰：“两国交兵，
使在其间，不从则遣之。且王公素负重名，不可害。”脱
脱攘臂曰：“今虽孔圣，义不得存。”袆顾王曰：“汝杀我，大
兵夕至，汝祸不旋踵矣。”遂遇害。时十二月二十四日
也，年五十有二。梁王遣使致祭，具棺衾敛之。建文中，
袆子绅讼袆事。诏赠翰林学士，谥文节。正统中，改谥
“忠文。”成化中，命建祠云南，春秋奉祀。绅，字仲缙，袆死
时年十三。长博学，受业宋濂。濂器之曰：“吾友不亡矣。”
蜀献王聘绅，待以客礼。绅启王往云南求父遗骸，不
获，即死所致祭，述《滇南痛哭记》以归。